Σε σκάνδαλο διεθνών διαστάσεων εξελίσσεται η υπόθεση της αδειοδότησης του καζίνο στο Ελληνικό, καθώς μετά την απόφαση της Αρχής Εξέτασης Προδικαστικών Προσφυγών (ΑΕΠΠ) για αναστολή της προόδου του διεθνούς πλειοδοτικού διαγωνισμού, εξαιτίας της προσφυγής της Hard Rock International κατά της απόφασης της Επιτροπής Εποπτείας και Ελέγχου Παιγνίων (ΕΕΕΠ), ο επικεφαλής της Hard Rock παραχώρησε συνέντεξη σε ένα από τα μεγαλύτερα διεθνή δίκτυα της βιομηχανίας τυχερών παιχνιδιών, το GGB News, κατακεραυνώνοτας τόσο τις διαδικασίες και την Επιτροπή, όσο και την Τράπεζα της Ελλάδας και τον υπουργό Ανάπτυξης και Επενδύσεων, Άδωνι Γεωργιάδη, καταγγέλλοντας διεφθαρμένες διαδικασίες.

Υπενθυμίζεται πως από τις αρχές του Δεκεμβρίου του προηγούμενου έτους, η Hard Rock έχει καταγγείλει μεροληψία της ΕΕΕΠ σε βάρος της, και συγκεκριμένα, πως οι νομικοί σύμβουλοι της Επιτροπής που ελέγχει τους φακέλους των υποψηφιοτήτων είναι ταυτόχρονα και δικηγόροι της Mohegan, που μαζί με την ΓΕΚ Τέρνα τελικά επιλέχθηκαν για να λάβουν την άδεια του καζίνο.

Στη συνέχεια, η Hard Rock προσέφυγε κατά της απόφασης, με αποτέλεσμα το πάγωμα της διαδικασίας από την ΑΕΠΠ.

«Δεν υπάρχει κανένα θέμα με τον διαγωνισμό και την δικηγορική εταιρεία. Τηρήθηκε η νομιμότητα και είμαστε βέβαιοι ότι, όταν καταλήξει η Επιτροπή σε απόφαση και προσφύγει κάποια εταιρεία, είμαστε σίγουροι ότι η έρευνα θα δείξει ότι όλα έγιναν νόμιμα. Οι μπουλντόζες στο Ελληνικό μπαίνουν αρχές του 2020» είχε σχολιάσει ο Άδωνις Γεωργιάδης τον Δεκέμβριο, μετά από τις δημόσιες καταγγελίες του ισχυρού άνδρα της Hard Rock, Τζιμ Άλεν, στην τηλεόραση του ANT1.

«Ένας από τους υπουργούς (σ.σ. ο Άδωνις Γεωργιάδης) εξέδωσε δήλωση ότι η έφεσή μας δεν θα έχει σημασία, πριν ακόμα την καταθέσουμε» ανέφερε στη συνέντευξή του στο GGBnews την περασμένη Κυριακή ο Άλεν.

«Δεν γνώριζαν καν τι σχεδιάζουμε να εφεσιβάλλουμε. Ουσιαστικά, ο ίδιος δήλωσε πως είναι προκαθορισμένο ότι η διαδικασία προσφυγής θα εξακολουθεί να είναι υπέρ της Mohegan. Θα πρέπει λοιπόν κάποιος να ρωτήσει, εάν έχει ήδη αποφασίσει ότι δεν θα ακούσετε κανένα από τα ζητήματα πριν καν τα διαβάσετε, τότε πως θα είναι μία δίκαιη διαδικασία;» καταγγέλλει ακόμα, ενώ κατά τη συνέντευξή του, απηύθυνε έκκληση προσωπικά προς τον Κυριάκο Μητσοτάκη.

«Ελπίζουμε ότι ο πρωθυπουργός και άλλοι αξιωματούχοι δεν θα ήταν ενήμεροι ή δεν συμμετείχαν σε αυτή την κατάσταση, και ότι ο Μητσοτάκης και το κοινοβούλιο θα κάνουν τις κατάλληλες διορθώσεις για να εξασφαλίσουν μία δίκαιη διαδικασία» αναφέρει συγκεκριμένα.

Κόλαφος για Mohegan, ΓΕΚ Τέρνα και δικηγόρους της KLC

Τα παραπάνω δεν ήταν τα σημαντικότερα από όσα ανέφερε ο Άλεν στη συνέντευξή του, καθώς οι αναφορές του, τόσο για τη Mohegan, όσο και για την ΓΕΚ Τέρνα, που έχουν συμπράξει για να εξασφαλίσουν την άδεια του καζίνο, ήταν καταιγιστικές. Ο επικεφαλής της Hard Rock αναφέρθηκε ειδικότερα στην εταιρεία που συμπράτει με τη Mohegan, επικαλούμενος την «πληγή» του καρτέλ των εργολάβων που διαπιστώθηκε το 2019 από την Επιτροπή Ανταγωνισμού (με την επιβολή προστίμων 80 εκατ. ευρώ).

«Ο συνεργάτης της Mohegan καταδικάστηκε για συμμετοχή σε καρτέλ καθορισμού τιμών και οι καταδίκες αυτές δεν αποκαλύφθηκαν στην αίτηση, παρόλο που είχε νομική υποχρέωση. Έχω λάβει άδεια σε αμέτρητες διαδικασίες -πήρα την πρώτη μου βασική άδεια το 1981- και ξέρω ότι η παρακράτηση τέτοιων πληροφοριών θα αποτελούσε λόγο άμεσης απαγόρευσης σε κάθε μία από αυτές» αναφέρει ο Άλεν, ενώ συνεχίζει με αναφορές στα έργα και τις ημέρες της Mohegan στην Πενσιλβανία των ΗΠΑ.

«Η Mohegan Sun Pocono είναι η οντότητα με τα περισσότερα πρόστιμα στην ιστορία των τυχερών παιγνίων της Πενσιλβανία» αναφέρει, αποκαλύπτοντας πως το ποσό αγγίζει τα 1,8 εκατ. δολ., για να τονίσει πως κανείς δεν ασχολείται με αυτό το γεγονός, παρότι «υπήρξαν ισχυρισμοί για ξέπλυμα βρώμικου χρήματος και άλλα εγκλήματα».

«Τίποτα από αυτά δεν αποκαλύφθηκε με την αίτηση, είτε όταν υπήρχαν ερωτήματα που ζητούσαν ειδικά τέτοιες πληροφορίες. Άλλος ένας λόγος για αυτόματη αποβολή» αναφέρει ακόμα, ενώ τονίζει και το ζήτημα της σύγκρουσης συμφερόντων, στο οποίο είχε αναφερθεί τον περασμένο Δεκέμβριο, τονίζοντας πως η δικηγορική εταιρεία KLC που εκπροσωπεί τη ΓΕΚ Τέρνα, είναι η ίδια νομική εταιρεία που συμβούλευσε την Επιτροπής Εποπτείας και Ελέγχου Παιγνίων για τον αποκλεισμό της Hard Rock.

«Υποστηρίζουν πως δεν υπάρχει σύγκρουση (συμφερόντων). Έλα τώρα…» αναφέρει χαρακτηριστικά.

«Οι αναφορές σε έλλειψη εμπειρίας επιβεβαιώνουν τη διαφθορά»

«Η Mohegan δεν έχει λάβει επίσημα την άδεια, επειδή η διαδικασία προσφυγής πρέπει να ολοκληρωθεί. Η κυβέρνηση δεν έχει ακόμη ανοίξει τις τεχνικές και οικονομικές προσφορές. Έτσι κανένας, για να είμαστε δίκαιοι με τη Mohegan, δεν έχει επιβεβαιωθεί ως νικητής προς ώρας» σημειώνει ο Άλεν, ενώ για την επιστολή που απέστειλε στην εταιρεία του η κυβέρνηση Μητσοτάκη για να την ενημερώσει για τον αποκλεισμό της, αναφέρει πως παραθέτει μία σειρά από λόγους τους οποίους χαρακτηρίζει «αμφισβητήσιμους».

Για έναν από αυτούς, την έλλειψη οικονομικής βιωσιμότητας, ο Άλεν αναφέρεται ειδικότερα πως «Έχουμε τον ισχυρότερο οικονομικό ισολογισμό στη βιομηχανία» υπογραμμίζει, μεταξύ άλλων, ο Άλεν. «Είμαστε η πρώτη εταιρεία τυχερών παιχνιδιών που κατάφερε να επιτύχει και να διατηρήσει βαθμολογία επενδυτικού βαθμού από τις Moody’s, Standard & Poors και Fitch» αναφέρει, ενώ σημειώνει πως η εταιρεία του έχει εξασφαλίσει και μία επιστολή «υψηλής αξιοπιστίας» για τις ικανότητές της να χρηματοδοτήσει το έργο. «Δυσκολευόμαστε να πιστέψουμε πως η σύσταση της Bank of America ήταν ανεπαρκής» αναφέρει ακόμα.

Αναφορικά, δε, με τις κατηγορίες πως η τραπεζικές της εγγυήσεις κατέπεσαν, ο Άλεν κατηγορεί, τόσο την Επιτροπής Εποπτείας και Ελέγχου Παιγνίων (ΕΕΕΠ) την οποία χαρακτηρίζει «ασυνεπή» στην αναφορά των απαιτήσεων τους σχετικά με τις ημερομηνίες τραπεζικής εγγύησης, όσο και την Τράπεζα της Ελλάδας, η οποία, παρότι ενέκρινε την εγγυητική επιστολή της, κατόπιν συμβούλευσε την ΕΕΕΠ για ασυνέπεια.

«Η εγγύησή μας, όπως υπογράφηκε από την Τράπεζα της Αμερικής είχε έγκυρη ημερομηνία, που υπερέβαινε τις απαιτήσεις τους διαγωνισμού κατά ένα χρόνο, αλλά όταν εκδόθηκαν οι προϋποθέσεις από την Τράπεζα της Ελλάδας, εκδόθηκαν με ημερομηνία κατά τέσσερις μέρες μικρότερη από τις απαιτήσεις. Η τραπεζική εγγύηση πήρε παράταση μετά από αίτημά μας, οπότε είχαμε την Τράπεζα της Ελλάδας να παρατείνει την εγγύηση, και στη συνέχεια να συμβουλεύει την ΕΕΕΠ για ασυνέπεια» αναφέρει συγκεκριμένα.

Απαντήσεις έδωσε ο Άλεν και για τα περί έλλειψης αναπτυξιακής εμπειρίας, με τον αρθρογράφο μάλιστα να σημειώνει πως στο σημείο αυτό, ο Άλεν γελάει. «Στην καριέρα μου ανέπτυξα πάνω από 150 ξενοδοχεία, καζίνο και εστιατόρια. Έχω συγκεντρώσει δισεκατομμύρια δολάρια για αναπτυξιακά έργα σε όλο τον κόσμο», ενώ υπογραμμίζει πως οι δραστηριότητε της Hard Rock εχουν υπερδιπλασιαστεί επί των ημερών του, τονίζοντας πως «το να υποστηρίζει κανείς την έλλειψη εμπειρίας, επιβεβαιώνει τη διαφθορά επί της διαδικασίας».

Ο ίδιος σημείωσε πως εάν η Hard Rock είχε χάσει τον διαγωνισμό επειδή η οικονομική προσφορά του ανταγωνισμού ήταν μεγαλύτερη ή ότι η εταιρεία δεν πρότεινε τόσο μεγάλη εγκατάσταση θα δεχόταν το αποτέλεσμα, ωστόσο τονίζει πως δεν συνέβη κάτι τέτοιο, καθώς δεν έχουν ακόμα ανοιχτεί οι προσφορές.